Βίντεο Πόκερ

Το βίντεο πόκερ  (video poker) είναι τυχερό παιχνίδι καζίνο που έχει αρκετές ομοιότητες με τους κουλοχέρηδες αλλά εμπλέκει και το στοιχείο της δεξιότητας.

 Η γέννηση των μηχανημάτων Βίντεο Πόκερ 
Η ιστορία του βίντεο πόκερ σχετίζεται και συνδέεται στενά με την ιστορία των κουλοχέρηδων.

Οι πρόγονοι του πρώτου μηχανήματος πόκερ με αλλαγή ήταν κουλοχέρηδες πόκερ που βασίζονταν εξ ολοκλήρου στην τύχη, χωρίς ο παίκτης να έχει την επιλογή να κρατήσει (hold) ή να αλλάξει (draw) ούτε ένα από τα φύλλα που μοιράζονταν. Διέθεταν 5 κυλίνδρους οι οποίοι περιστρέφονταν, ακριβώς όπως στους κουλοχέρηδες, και όταν σταματούσαν, τα τυχαία φύλλα σχημάτιζαν ένα χέρι πόκερ.

Το πρώτο μηχάνημα πόκερ δημιουργήθηκε όταν έγινε διαθέσιμη η λειτουργία αλλαγής φύλλων. Οι παίκτες μπορούσαν να επηρεάσουν πραγματικά την έκβαση του παιχνιδιού ως ένα βαθμό.

Το πρώτο μηχάνημα πόκερ ονομάστηκε «Skill Draw». Διέθετε τη λειτουργία αλλαγής φύλλων και δημιουργήθηκε από τον Charles Fey το 1901. Η αρχική περιστροφή του μηχανήματος 5 κυλίνδρων δημιουργούσε ένα χέρι πόκερ και, στη συνέχεια, ο παίκτης μπορούσε να κρατήσει κάποια από τα φύλλα και να περιστρέψει ξανά τους υπόλοιπους κυλίνδρους για να ολοκληρωθεί το χέρι πόκερ.

Τα πρώτα μηχανήματα πόκερ διέθεταν μόνο 50 φύλλα και, στις περισσότερες περιπτώσεις, ο Βαλές κούπα και το Δέκα μπαστούνι δεν περιλαμβάνονταν στην τράπουλα. Αυτό σήμαινε ότι οι παίκτες μπορούσαν να πετύχουν Φλος Ρουαγιάλ μόνο με δύο σύμβολα μειώνοντας τις πιθανότητες ενός Φλος Ρουαγιάλ στο μισό.

 Τα πρώτα μηχανήματα Βίντεο Πόκερ 
Το πρώτο μηχάνημα τύπου βίντεο πόκερ ονομαζόταν Poker-Matic και παρουσιάστηκε το 1970 από την Dale Electronics Corporation, μόλις κατάφερε να συνδυάσει μία οθόνη τηλεόρασης με μια κεντρική μονάδα επεξεργασίας. Η οθόνη του παιχνιδιού ήταν παρόμοια με τις τηλεοπτικές οθόνες εκείνης της εποχής. Παρόλο που το μηχάνημα εγκαταστάθηκε σε όλα τα καζίνο στο Λας Βέγκας, δεν έγινε δημοφιλές.

Τη δεκαετία του 1970, οι παίκτες δεν εμπιστεύονταν τα ηλεκτρονικά μηχανήματα τυχερών παιχνιδιών, αν δεν μπορούσαν να δουν τους κυλίνδρους να περιστρέφονται.

Αργότερα, στα μέσα της δεκαετίας του 1970, ο πατέρας του βίντεο πόκερ, William "Si" Redd (1911-2003), του οποίου η εταιρεία, Bally Distributing Company, λειτουργούσε ως διανομέας παιχνιδιών για την Bally Gaming, παρουσίασε στα στελέχη της επιχείρησης μια καινούρια εφεύρεση, ένα παιχνίδι που λεγόταν Βίντεο Πόκερ κρατώντας το δίπλωμα ευρεσιτεχνίας.

 International Game Technology και η Χρυσή Εποχή 
Ο Si Redd συνεργάστηκε με την εταιρεία Fortune Coin Company με έδρα το Ρίνο και δημιούργησαν τη Sircoma (Si Redds Coin Machines), η οποία ξεκίνησε τη μαζική παραγωγή μηχανημάτων βίντεο πόκερ και το 1979 ένα καινούριο μηχάνημα βίντεο πόκερ που λεγόταν Draw Poker μπήκε στα καζίνο των ΗΠΑ. Το 1980, εισήχθη στο χρηματιστήριο και μετονομάστηκε σε International Game Technology (IGT).

H IGT ήταν υπεύθυνη για την τεράστια δημοτικότητα που απέκτησαν τα μηχανήματα βίντεο πόκερ κατά τη διάρκεια της δεκαετίας του 1980.

 Διαδικτυακό Βίντεο Πόκερ 
Το πρώτο διαδικτυακό παιχνίδι βίντεο πόκερ αναπτύχθηκε το 1994 από την εταιρεία παροχής τυχερών παιχνιδιών καζίνο Microgaming. Σταδιακά, προστέθηκαν νέα παιχνίδια και λειτουργίες με περισσότερες επιλογές πονταρίσματος.

Πηγές
Η ιστορία του βίντεο πόκερ

Κατηγορία:Τυχερά παιχνίδια